Fartein Valen-Sendstad (1948- )

Fartein Valen-Sendstad (født 5. mars 1948 i Stavanger) er en norsk teolog, dr.theol og nå professor emeritus ved Universitetet i Stavanger. Hans viktigste fagområder er ortodoksien, kristen troslære og arkeologi og historie knyttet til tidlig romersk tid.


== Bakgrunn og virke ==
Valen-Sendstad ble født i Stavanger i 1948 men bodde som prestesønn flere steder i landet i løpet av oppveksten: Stjørdal, Moi og Randaberg. Før han tok fatt på teologistudiene tilbrakte han en periode i Israel, hvor han beskjeftiget seg med studier i hebraisk, bibelgeografi og arkeologi. I 1975 avla han teologisk embetseksamen, og fortsatte deretter som forskningsstipendiat ved Menighetsfakultetet, senere som lektor. I 1980 ble han ordinert til prest. I 1987 ble Valen-Sendstad tvunget til å si opp sin stilling ved Menighetsfakultet fordi han hadde hatt et utenomekteskapelig forhold. «Valen-Sendstad-saken» fikk stor publisitet, og Menighetsfakultetets håndtering av saken ble møtt med sterk kritikk fra flere hold. Senere samme år ble Valen-Sendstad ansatt som høgskolelektor ved Kristiansand lærerhøgskole (senere Høgskolen i Agder). I 1993 avla han en doktorgrad i teologi ved Universitetet i Oslo om sociniansk teologi og luthersk ortodoksi. Fra 2000 har han vært tilknyttet Høgskolen i Stavanger (Universitetet i Stavanger) som forsker og underviser.
Som forsker er Valen-Sendstad kjent for sitt arbeid innenfor teologihistorie, spesielt ortodoksien. Han er også kjent for sitt arbeid innen kristen troslære og innen arkeologi og historie knyttet til tidlig romersk tid (65 f.Kr. til 70 e.Kr.). Han har gitt ut en rekke bøker.
Fartein Valen-Sendstad er sønn av teologen Magne Valen-Sendstad og nevø til museumsmannen Fartein Valen-Sendstad og teologen Olav Valen-Sendstad. Han er også grandnevø til komponisten Fartein Valen.
Valen-Sendstad er bosatt på Lura i Sandnes.


== Annet ==
Valen-Sendstad er hovedarving etter kompoinisten Fartein Valen, som innebærer at han eier og forvalter «Valenheimen», komponistens hjem i Valevåg. Huset ble bygget av Valen-Sendstads oldefar, Arne Valen (Fartein Valens far). Valen-Sendstad har jobbet aktivt med å føre arven etter Fartein Valen videre, bl.a. gjennom boken Mennesket Fartein Valen (2016). 
I 2003 ble 50 kladdebøker med nedtegnelser av gassisk mytologi og historier overlevert til gassiske myndigheter. Nedtegnelsene stammer fra slutten av 1800-tallet og ble gjort av Valen-Sendstads oldefar, Arne Valen, som var misjonær og lærer på en presteskole på Madagaskar fra 1880-tallet til midten av 1890-tallet. Kladdebøkene ble funnet på loftet i «Valenheimen» under en oppussing.


== Bibliografi (utvalg) ==
Hva er kristen tro?. Kristiansand: Høyskoleforlaget AS. 2000. ISBN 82-7634-286-8. 
I vårt sted? : kan en snakke meningsfullt om Jesu stedfortredende lidelse? : forutsetter ikke det et umulig bilde av Gud, en fjern Jesus-skikkelse og et syn på mennesket som kolliderer med en positiv bestemmelse av menneskets verdighet, ansvar og ressurser?. Kristiansand: Høyskoleforlaget AS. 2002. ISBN 8276342876. 
«Ikke for å herske» : innføring i den kristne tro. Kristiansand: Høyskoleforlaget AS. 2005. ISBN 82-7634-536-0. 
Palestina på Jesu tid : spennende, skremmende og fascinerende. Kristiansand: Høyskoleforlaget AS. 2006. ISBN 82-7634-640-5. 
Bonden i Betlehem og fiskeren i Kapernaum : fra Judea og Galilea i tidlig romersk tid. Bergen: NLA Høgskolen. 2013. ISBN 9788274682139. 
Et liv i de siste tider- : dødehavrullene, esseere og Qumran. Bergen: NLA Høgskolen. 2015. ISBN 9788274682153. 
Mennesket Fartein Valen. Stavanger: Hertervig forlag. 2016. ISBN 978-82-8217-222-6. 


== Referanser ==